Vil du have en sjov og anderledes oplevelse for hele familien, så meld dig til Fårup Stafetten 1.-2. oktober, hvor du sammen med Stine Rex kan få motion og donere penge til udsatte familier.

Et spritnyt motionsløb giver dig en unik mulighed for at løbe ind og ud mellem alle dine yndlingsforlystelser i Fårup Sommerland - sammen med din familie eller venner. Løbet hedder 'Fårup-stafetten - REX24H', og det er et stafetløb over 24 timer fra 1. til 2. oktober. Arrangørerne forventer, at op mod 5.000 motionsløbere melder sig klar til det hyggelige motionsløb, hvor alle kan være med - uanset formen. - Der bliver masser af underholdning, og det bliver super sjovt. Vi får omdannet parken til en kulisse, hvor man kan hygge sig og løbe rundt i parken. Og det er virkelig et løb for hele familien – både dem, der vil løbe mange kilometer, tage den med ro eller gå en tur rundt i parken, siger direktør i Fårup Sommerland Niels Jørgen Jensen. Fra 48 timer til stafet Ideen til stafetløbet opstod i september 2020, da Stine Rex løb 384 kilometer på 48 timer og dermed slog både den danske og nordiske rekord. - For et år siden tog Stine en 'ordentlig tur' i Fårup på 48 timer, og der oplevede vi helt klart en stor bevågenhed. Og mange gange siden har både vi og Stine fået spørgsmålet: Kan I ikke arrangere et løb i Fårup, hvor I kan invitere nordjyderne med? Og det er så dét, vi gør nu, siger Niels Jørgen Jensen. Denne gang 'nøjes' ultraløber Stine Rex med at hyggeløbe sammen med deltagerne og sin egen familie - og hun glæder sig meget til arrangementet. - Det er fuldstændig fantastisk, at det er blevet til noget, efter vi snakkede om det sidste år. (...) At vi kan gøre det her sammen og samtidig give nogle familier en god oplevelse. Jeg håber, I kommer med en kæmpe opbakning, så vi kan gøre det igen og igen, lyder opfordringen fra Danmarks bedste ultraløber. Overskuddet går til udsatte familier Løbet arrangeres i et tæt samarbejde mellem TV2 Nord, Fårup Sommerland, DGI og den nordjyske velgørenhedsorganisation Cool Unite. Hos DGI er formanden sikker på, at netop et livsglad løb som 'Fårup-stafetten - REX24H' er tiltrængt for mange i en coronatid. - Vi har brug for oplevelser i den her tid, og det her en mega samlende oplevelse for hele Nordjylland. Vi kan have virksomheder og familier til at være med – vi kan have det hele heroppe, sagde Peter Otto Yde Thomsen på mandagens pressemøde i Fårup Sommerland – flankeret af de to maskotter Egern og Pindsvin. Har du fået blod på tanden til selv at stille op til stafetløbet, så hjælper du samtidig mennesker i nød. Al overskuddet fra løbet går nemlig tiludsatte familier, som så selv kan opleve Fårup Sommerland takket være billetter og sæsonkort. Du kan tilmelde dig stafetten her